รัฐบาล แก้ไขปัญหารายได้เกษตรกรต่อเนื่อง ประกันรายได้ บรรเทาภาระหนี้และส่งออก คาดปีหน้าปีทองมันสำปะหลังและยางพารา
รัฐบาล แก้ไขปัญหารายได้เกษตรกรต่อเนื่อง ประกันรายได้ บรรเทาภาระหนี้และส่งออก คาดปีหน้าปีทองมันสำปะหลังและยางพารานางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยถึงการแก้ปัญหารายได้เกษตรกรของรัฐบาลว่า ที่ผ่านมาได้มีการออกมาตรการมาดูแลอย่างต่อเนื่อง ดังเห็นได้จากการประกันรายได้เกษตรกรผู้ปลูกข้าวและปาล์มที่ได้รับการอนุมัติจาก ครม.ไปแล้ว ยังจะมีการพิจารณามาตรการประกันรายได้ชาวสวนยางเป็นลำดับต่อไป และเมื่ออังคารที่ผ่านมา ครม.ได้เห็นชอบตามที่กระทรวงเกษตรและสหกรณ์เสนอในสองเรื่องคือ การแก้ไข พ.ร.บ.กองทุนฟื้นฟูและพัฒนาเกษตรกร พ.ศ.2542 ซึ่งถือเป็นก้าวสำคัญสำหรับการบรรเทาภาระหนี้เกษตรกรทั้งระบบ การปรับแก้จะเป็นการให้อำนาจกองทุนฟื้นฟูฯสามารถรับภาระชำระหนี้ให้แก่เจ้าหนี้ของเกษตรกรที่มีบุคคลค้ำประกันได้ด้วย จากเดิมที่ให้เฉพาะที่มีทรัพย์สินค้ำประกัน และเรื่องที่สองคือ การขยายระยะเวลาแก้ไขปัญหาหนี้สินเกษตรกรตามโครงการปรับโครงสร้างและระบบการผลิตการเกษตร และโครงการแผนฟื้นการเกษตรออกไปอีก 5 ปี ซึ่งจะเป็นการต่อลมหายใจให้แก่เกษตรกร 3.4 หมื่นราย มากไปกว่านั้น ครม.ยังได้เห็นชอบให้กระทรวงการคลังเบิกงบกลาง ปี 2562 จำนวน 10,000 ล้านบาทให้กับธนาคารเพื่อการเกษตรและสหกรณ์ เพื่อเสริมสภาพคล่องทางการเงินในการจ่ายเงินชดเชยตามมาตรการช่วยเหลือเกษตรกรผู้ปลูกข้าวสำหรับการยกระดับราคาสินค้าเกษตร คาดว่าจะได้เห็นสัญญาณที่ดีในปีหน้าจากการเร่งเดินหน้าเปิดตลาดต่างประเทศ เฉพาะสัปดาห์ที่ผ่านมา กระทรวงพาณิชย์ได้เปิดตลาดในสองประเทศใหญ่คือ จีนและอินเดียสำเร็จ โดยได้ลงนาม MOU ไทยกับจีนซื้อขายมันสำปะหลัง 2.68 ล้านตัน มูลค่ากว่า 1.8 หมื่นล้านบาท และ MOU ซื้อขายยางพารากับอินเดีย ยอดสั่งซื้อรวม 100,000 ตัน มูลค่า 7,500 ล้านบาท ไม้ยางพาราอีก 130 ล้านบาท และผลิตภัณฑ์ยางพาราอีก 1,370 ล้านบาท รวมยอดขายยางพาราได้ 9,000 ล้านบาท ด้วยการทำงานอย่างบูรณาการระหว่างกระทรวงเกษตร-พาณิชย์ ตามแนวทางของรัฐบาล คาดว่าในปีหน้าราคาสินค้าเกษตรน่าจะสูงขึ้นเนื่องจากมีตลาดส่งออกเพิ่ม